title: Sklep Sveta (SZVP) 2019/2108 z dne 9. decembra 2019 v podporo krepitvi biološke varnosti in zaščite v Latinski Ameriki v skladu z izvajanjem Resolucije Varnostnega sveta Združenih narodov 1540 (2004) o neširjenju orožja za množično uničevanje in njegovih nosilcev

text:
                  10.12.2019

                  SL

                  Uradni list Evropske unije

                  L 318/123

         SKLEP SVETA (SZVP) 2019/2108
         z dne 9. decembra 2019
         v podporo krepitvi biološke varnosti in zaščite v Latinski Ameriki v skladu z izvajanjem Resolucije Varnostnega sveta Združenih narodov 1540 (2004) o neširjenju orožja za množično uničevanje in njegovih nosilcev
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 28(1) in 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Evropski svet je 12. decembra 2003 sprejel strategijo EU proti širjenju orožja za množično uničevanje, ki v poglavju III našteva ukrepe zoper njegovo širjenje. Takšne ukrepe je treba sprejeti tako v Uniji kot v tretjih državah.

                     (2)

                     Unija dejavno izvaja to strategijo in ukrepe iz njenega poglavja III, zlasti s finančnimi sredstvi za podporo posebnim projektom, ki jih izvajajo multilateralne institucije, z zagotavljanjem državam tehnične pomoči in strokovnega znanja v zvezi z različnimi ukrepi za neširjenje orožja ter s spodbujanjem vloge Varnostnega sveta Združenih narodov (VSZN).

                     (3)

                     VSZN je 28. aprila 2004 sprejel Resolucijo 1540 (2004) (v nadaljnjem besedilu: RVSZN 1540 (2004)), prvi mednarodni instrument, ki enotno in celovito obravnava orožje za množično uničevanje, njegove nosilce in z njim povezane materiale. Z RVSZN 1540 (2004) so bile za vse države uvedene zavezujoče obveznosti, katerih cilj je nedržavnim akterjem preprečiti dostop do takšnega orožja in z njim povezanega materiala ter jih od tega odvračati. VSZN je prav tako odločil, da morajo vse države sprejeti in uveljaviti učinkovite ukrepe za vzpostavitev notranjega nadzora za preprečevanje širjenja jedrskega, kemičnega in biološkega orožja in njegovih nosilcev, tudi z uvedbo ustreznega nadzora nad povezanimi materiali.

                     (4)

                     Svet je 11. maja 2017 sprejel Sklep (SZVP) 2017/809 (1) v podporo pri izvajanju RVSZN 1540 (2004). Za tehnično izvajanje dejavnosti v skladu s Sklepom (SZVP) 2017/809 je zadolžen Urad ZN za razorožitev (UNODA), ki pri tem sodeluje z ustreznimi regionalnimi mednarodnimi organizacijami, zlasti z Organizacijo ameriških držav (OAS).

                     (5)

                     Generalni sekretar ZN je v programu za razoroževanje „Varovanje naše skupne prihodnosti“, ki je bil predstavljen 24. maja 2018, poudaril, da „moramo še naprej krepiti naše institucije, da bi preprečili vsakršno uporabo biološkega orožja, vključno s krepitvijo izvajanja Konvencije o biološkem orožju, in zagotoviti, da se bomo lahko v primeru neuspešnega preprečevanja ustrezno odzvali“, in da je treba „prispevati k razvoju okvira, ki bo zagotavljal usklajen mednarodni odziv na uporabo biološkega orožja“.

                     (6)

                     Svet je 21. januarja 2019 sprejel Sklep (SZVP) 2019/97 (2) v podporo Konvenciji o biološkem in toksičnem orožju (BTWC) v okviru strategije EU proti širjenju orožja za množično uničevanje.

                     (7)

                     OAS je pripravila predloga projektov za okrepitev splošne biološke varnosti in zaščite v Latinski Ameriki.

                     (8)

                     Za upravljanje in vodenje projektov, ki se izvajajo v skladu s tem sklepom, bi moral biti zadolžen Sekretariat OAS/Medameriškega odbora za boj proti terorizmu (CICTE).

                     (9)

                     Sekretariat OAS/CICTE bi moral zagotoviti učinkovito sodelovanje z ustreznimi mednarodnimi organizacijami in organi, kot so enota za podporo izvajanju BTWC, odbor VSZN, ustanovljen v skladu z RVSZN 1540 (2004), Svetovna organizacija za zdravje živali (OIE) in globalno partnerstvo proti širjenju orožja in sredstev za množično uničevanje. OAS/CICTE bi moral zagotoviti tudi dopolnjevanje in sinergijo projektov na podlagi tega sklepa z ustreznimi zaključenimi in tekočimi projekti, z dejavnostmi v Latinski Ameriki, ki jih podpirajo posamezne države članice EU, in z drugimi programi, ki jih podpira Unija na tem področju, vključno z instrumentom za prispevanje k stabilnosti in miru ter centri odličnosti EU za zmanjševanje kemične, biološke, radiološke in jedrske nevarnosti –

               SPREJEL NASLEDNJI SKLEP:

            Člen 1

               1.   Unija si za spodbujanje miru in varnosti ter učinkovitega multilateralizma na svetovni in regionalni ravni prizadeva za uresničitev naslednjih ciljev:

                           —

                           izboljšanje zakonodajne in regulativne osnove na področju biološke varnosti in zaščite v upravičenih državah, in sicer s sprejetjem in izvajanjem ustreznih učinkovitih zakonov, ki nedržavnim akterjem prepovedujejo proizvodnjo, nabavo, posedovanje, razvoj, prevoz, prenos ali uporabo biološkega orožja in njegovih nosilcev, zlasti za teroristične namene,

                           —

                           izboljšanje biološke varnosti in zaščite v upravičenih državah z ozaveščanjem v ustreznih sektorjih, vključno z izvrševanjem učinkovitih nacionalnih ukrepov za preprečevanje širjenja biološkega orožja in njegovih nosilcev.

               2.   Da bi dosegla cilje iz odstavka 1, Unija izvaja naslednje projekte:

                           —

                           tehnično in zakonodajno pomoč za okrepitev predpisov o biološki varnosti in biološki zaščiti ter zagotovitev usklajenosti takih predpisov z mednarodnimi standardi ter za spodbujanje in krepitev regionalnega sodelovanja,

                           —

                           ozaveščanje, izobraževanje in usposabljanje o biološki varnosti in zaščiti.

            Člen 2

               1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik).

               2.   Za tehnično izvajanje projektov iz člena 1(2) je zadolžen sekretariat OAS/CICTE. To nalogo opravlja pod nadzorom visokega predstavnika. Visoki predstavnik v ta namen s sekretariatom OAS/CICTE sklene potrebne dogovore.

               3.   Projekti so podrobno opisani v Prilogi k temu sklepu.

            Člen 3

               1.   Referenčni finančni znesek za izvajanje projektov iz člena 1(2) znaša 2 738 708,98 EUR.

               2.   Odhodki, financirani z zneskom iz odstavka 1, se upravljajo v skladu s postopki in pravili, ki se uporabljajo za splošni proračun Unije.

               3.   Komisija nadzoruje, ali se odhodki iz odstavka 1 pravilno upravljajo. V ta namen s sekretariatom OAS/CICTE sklene sporazum o financiranju. V navedenem sporazumu se določi, da sekretariat OAS/CICTE poskrbi za prepoznavnost prispevka Unije v skladu z njegovo višino.

               4.   Komisija si prizadeva skleniti sporazum o financiranju iz odstavka 3 v čim krajšem času po začetku veljavnosti tega sklepa. Komisija obvesti Svet o morebitnih težavah v tem postopku in o datumu sklenitve sporazuma o financiranju.

            Člen 4
            Visoki predstavnik poroča Svetu o izvajanju tega sklepa na podlagi rednih poročil, ki jih pripravi sekretariat OAS/CICTE. Ta poročila so podlaga za ocenjevanje, ki ga opravi Svet. Komisija zagotovi informacije o finančnih vidikih projektov iz člena 1(2).

            Člen 5

               1.   Ta sklep začne veljati na dan sprejetja.

               2.   Ta sklep preneha veljati 36 mesecev po sklenitvi sporazuma o financiranju iz člena 3(3) ali 6 mesecev po dnevu sprejetja tega sklepa, če sporazum o financiranju do takrat še ni sklenjen.

            V Bruslju, 9. decembra 2019

                  Za Svet

                  Predsednik

               J. BORRELL FONTELLES

            (1)  Sklep Sveta (SZVP) 2017/809 z dne 11. maja 2017 v podporo pri izvajanju Resolucije Varnostnega sveta Združenih narodov 1540 (2004) o neširjenju orožja za množično uničevanje in njegovih nosilcev (UL L 121, 12.5.2017, str. 39).

            (2)  Sklep Sveta (SZVP) 2019/97 z dne 21. januarja 2019 v podporo Konvenciji o biološkem in toksičnem orožju v okviru strategije EU proti širjenju orožja za množično uničevanje (UL L 19, 22.1.2019, str. 11).

            PRILOGA
            Projekti v podporo krepitvi biološke varnosti in zaščite v Latinski Ameriki v skladu z izvajanjem Resolucije Varnostnega sveta Združenih narodov 1540 (2004) o neširjenju orožja za množično uničevanje in njegovih nosilcev
            1.   Uvod in cilji
            1.1   Uvod
            Konvencijo o biološkem orožju, ki je začela veljati leta 1975, so ratificirale vse države Latinske Amerike in Karibov, razen ene (Haiti). Kljub temu mnoge od njih po več kot štiridesetih letih še vedno nimajo nacionalnega pravnega in regulativnega okvira, ki je potreben, da bi se ta konvencija izvajala v celoti. V navedeni konvenciji so med drugim navedeni določeni standardi biološke varnosti za zmanjšanje bakterioloških in drugih bioloških groženj, ki bi lahko škodovale življenju na Zemlji.
            Varnostni svet ZN je v želji, da bi okrepil prizadevanja za boj proti takšnim grožnjam, leta 2004 sprejel Resolucijo Varnostnega sveta Združenih narodov 1540 (v nadaljnjem besedilu: RVSZN 1540 (2004)). Ta resolucija od vseh držav zahteva, da sprejmejo učinkovite ukrepe za vzpostavitev notranjega nadzora z namenom preprečevanja širjenja jedrskega, kemičnega in biološkega orožja in njegovih nosilcev ter da te ukrepe tudi izvršujejo. V skladu z operativnim odstavkom 3a RVSZN 1540 (2004) tovrstni ukrepi vključujejo vzpostavitev ustreznega nadzora nad zadevnimi materiali ter v ta namen razvoj in vzdrževanje ustreznih učinkovitih ukrepov za evidentiranje in zavarovanje takšnih predmetov med proizvodnjo, uporabo, skladiščenjem ali prevozom.
            Vsakih pet let Odbor 1540 opravi celovit pregled prizadevanj držav članic za izpolnitev obveznosti iz RVSZN 1540 (2004). Ta je v končnem dokumentu celovitega pregleda iz leta 2016 prišel do nekaterih pomembnih zaključkov. Prvič: ugotovil je, da so države sicer dosegle določen napredek pri zavarovanju in zaščiti občutljivih materialov, vendar ostajajo na tem področju vrzeli. Drugič: opazil je, da prizadevanja za evidentiranje in zavarovanje materialov, povezanih z biološkim orožjem, zaostajajo za tistimi za zaščito materialov, povezanih z jedrskim in kemičnim orožjem. In tretjič: ugotovil je tudi, da glede izvajanja ukrepov iz RVSZN 1540 (2004) na ravni držav že od leta 2011 ni nobenega izboljšanja. Odbor je zato sklenil, da morajo države nujno poskrbeti, da bodo sprejeti ukrepi za evidentiranje in zavarovanje materialov, povezanih z biološkim orožjem.
            Incident, pri katerem akter, ki namerava škoditi določeni populaciji, vnese patogen biološki agens, ki se potem lahko tudi širi, ali pa se to zgodi po naravni poti, utegne povzročiti znatno škodo ljudem, gospodarstvu ali politiki na območju Organizacije ameriških držav (OAS). V luči te potencialne grožnje si OAS prizadeva izboljšati ozaveščenost o biološki zaščiti in biološki varnosti v Amerikah ter povečati zmogljivost na tem področju. Medameriški odbor za boj proti terorizmu (OAS/CICTE) prek svojega sekretariata (v nadaljnjem besedilu: sekretariat) od leta 2009 izvaja nacionalne vaje kriznega upravljanja v primeru biološkega incidenta, katerih namen je izboljšati ozaveščenost o grožnjah za biološko zaščito ter povezati uradnike in predstavnike agencij in organizacij, da bi se naučili, kako usklajevati odzive na biološki incident. Poleg tega je več držav članic OAS izrecno zaprosilo sekretariat, naj jim pomaga pri pripravi oziroma posodobitvi nacionalnih načrtov za odzivanje na izredne razmere ob biološkem incidentu.
            Čeprav so ta in druga prizadevanja v smislu okrepitve zmogljivosti za pripravljenost na biološke incidente in za odzivanje nanje prinesla pomembne rezultate, so številne države članice OAS še vedno premalo angažirane, pa tudi njihove naložbe v biološko zaščito in biološko varnost ostajajo nezadovoljive. To se kaže v pomanjkanju potrebne infrastrukture, zmogljivosti in pravnih okvirov za učinkovito odkrivanje bioloških incidentov in odzivanje nanje. Nesorazmerno veliko število smrtnih žrtev v Amerikah, ki ga je leta 2009 povzročil izbruh H1N1 po svetu, kaže na zgoraj navedene ranljivosti in na to, da se je treba bolj osredotočiti na biološko zaščito in biološko varnost. Tako naj bi denimo od prašičje gripe H1N1 leta 2009 umrlo več ljudi v Amerikah kot v preostalih delih sveta.
            Pomanjkanje angažiranosti glede biološke zaščite in biološke varnosti s strani vlad na zadevnem območju izhaja iz različnih dejavnikov, med drugim iz nezadostne ozaveščenosti oblikovalcev politik glede grožnje, ki jo predstavlja biološki incident velikih razsežnosti, in morebitnih tozadevnih stroškov, glede prednostnih nalog v zvezi z varnostjo, za katere primanjkuje virov na nacionalni ravni, in glede izzivov, ki so neločljivo povezani z razvojem celovite nacionalne zmogljivosti za pripravljenost na biološke incidente in za odzivanje nanje. Ti izzivi kažejo, da je na območju OAS potreben usklajen odziv na biološke incidente. Takšen odziv pa bi moral vključevati več akterjev na nacionalni in lokalni ravni, vključno z vladnimi ministrstvi (za zdravje, kmetijstvo, varnost, pravosodje, obrambo, obveščevalno dejavnost, promet, zunanje zadeve, mednarodno trgovino, gospodarstvo, znanost in tehnologijo ter drugo), organi kazenskega pregona in drugimi službami za prvo pomoč, subjekti zasebnega sektorja (zlasti industrijo in akademskimi krogi) ter civilno družbo.
            1.2   Cilji
            CICTE želi s tem triletnim projektom izboljšati biološko zaščito in biološko varnost v državah upravičenkah skladno z RVSZN 1540 (2004), zlasti z vzpostavitvijo in izvrševanjem učinkovitih ukrepov za preprečevanje širjenja biološkega orožja in njegovih nosilcev.
            Tehnična pomoč in sodelovanje z državami članicami, ki podpirajo splošni cilj projekta, bosta temeljila na naslednjih glavnih ciljih:

                        —

                        izboljšanje standardov na področju biološke zaščite in biološke varnosti v državah upravičenkah,

                        —

                        izboljšanje pravnih in regulativnih okvirov v zvezi z biološko zaščito in biološko varnostjo ter njihova uskladitev z obstoječimi mednarodnimi standardi,

                        —

                        okrepitev skupnih prizadevanj in sodelovanja zlasti s pomočjo medsebojnih strokovnih pregledov v sklopu resolucije 1540 (2004),

                        —

                        omogočanje stalnega usposabljanja na področju biološke zaščite in biološke varnosti.

                  2.   Izbor izvajalske agencije in usklajevanje z drugimi ustreznimi pobudami za financiranje
            2.1   Izvajalska agencija – Organizacija ameriških držav (OAS)
            OAS že od leta 2005 dejavno podpira prizadevanja držav članic na področju neširjenja orožja v Amerikah. Sekretariat CICTE je leta 2010 dobil posebno zadolžitev, in sicer da oblikuje program za pomoč pri izvajanju RVSZN 1540 (2004). Zaradi tega je bilo ustanovljeno strateško partnerstvo med Uradom ZN za razorožitev (UNODA), skupino strokovnjakov v sklopu Odbora 1540 in sekretariatom OAS/CICTE, namenjeno izvedbi pilotnega projekta za tehnično pomoč in krepitev zmogljivosti v Amerikah, s katerim naj bi državam članicam pomagali v prizadevanju za uresničitev ciljev z različnih področij, ki jih zajema RVSZN 1540 (2004).
            Eden od glavnih ciljev OAS/CICTE je bil sodelovati z državami, katerih vlade so bile v celoti udeležene pri fizičnem varovanju in evidentiranju materiala za kemično, biološko, radiološko in jedrsko (KBRJ) obrambo v okviru prizadevanj teh držav na področju neširjenja orožja. Cilj je bil tudi državam upravičenkam pomagati pri izvajanju RVSZN 1540 (2004), in sicer z opredelitvijo specifičnih potreb in izzivov za prilagoditev dejavnosti zakonodajne pomoči in krepitve specializiranih zmogljivosti z namenom utrditve okvira posameznih držav članic za preprečevanje uporabe KBRJ materialov s strani nedržavnih akterjev.
            Regionalni okvir, ki ga ponuja OAS, ima spričo nadnacionalne narave groženj, ki za soočanje s temi izzivi nujno terjajo sodelovanje med sosednjimi državami, določeno sorazmerno prednost. Z regionalnim pristopom, kakršnega v zvezi s tem vprašanjem uporablja CICTE, bo zagotovljena doslednost, tako da se prizadevanja ne bodo podvajala, obenem pa bo lahko dosežena največja možna učinkovitost. Kot ključna regionalna organizacija na ravni Amerik je OAS v tem smislu, kar se tiče zahodne poloble, v edinstvenem položaju, da zahvaljujoč obstoječi mreži nacionalnih kontaktnih točk, znatni navzočnosti na celotnem območju in sposobnosti, da na zadevnem področju sodeluje s predlaganimi državami upravičenkami, dokaže, da je učinkovita.
            Če gledamo splošneje, pa je OAS/CICTE tesno sodeloval z vladami številnih držav članic in dosegel pomembne rezultate na področju biološke zaščite in biološke varnosti. OAS/CICTE je denimo državam članicam pomagal na različne načine, kot so:

                        —

                        pri oblikovanju nacionalnih akcijskih načrtov za izvajanje resolucije 1540 (2004) ter utrjevanju zakonodajnih in regulativnih okvirov,

                        —

                        krepitvi zmogljivosti za preprečevanje in zatiranje trgovine z jedrskimi, radiološkimi, kemičnimi in biološkimi materiali ter tihotapljenja teh materialov,

                        —

                        spodbujanju izmenjave učinkovitih praks z uporabo metodologije medsebojnih strokovnih pregledov ter

                        —

                        omogočanju usklajevanja na politični ravni z namenom opredelitve področij regionalnega in podregionalnega sodelovanja.

                  2.2   Usklajevanje z drugimi ustreznimi pobudami za financiranje
            Ena od splošnih praks OAS/CICTE je, da se glede svojih dejavnosti usklajuje z drugimi agencijami in organizacijami, ki prejemajo sredstva istih in tudi drugih donatorskih vlad in mednarodnih organov. Kar zadeva organizacije, ki od Evropske unije prejemajo podporo za delo, povezano z dejavnostmi, predlaganimi v okviru tega projekta, so z vidika slednjega neposredno pomembni Urad Združenih narodov za razorožitev (UNODA), Odbor 1540 in njegova skupina strokovnjakov ter t. i. BWC-ISU (enota za podporo izvajanju Konvencije o biološkem orožju), pri čemer naj omenimo, da OAS/CICTE že tesno sodeluje z njimi. Za usklajevanje s temi organi bo zadolžena skupina za upravljanje, ki bo delala na sedežu OAS; s tem naj bi zagotovili, da se bodo vsa prizadevanja medsebojno dopolnjevala in da ne bo podvajanj, dejavnosti v okviru projekta pa bodo usklajene z obveznostmi iz resolucije 1540 (2004) in iz Konvencije o biološkem orožju.
            V zvezi s tem je po mnenju OAS/CICTE projekt povsem v skladu s sklepom Evropskega sveta iz leta 2019 za podporo izvajanju Konvencije o biološkem orožju zunaj Evropske unije (v nadaljnjem besedilu: sklep). S predlaganim projektom bi pripomogli k zmanjšanju grožnje širjenja biološkega in toksičnega orožja na zadevnem območju, s čimer bi sklep dodatno podprli. Pri tem bi bili upoštevani hitri premiki na področju bioznanosti, s tem pa zagotovljeno, da bi pravni in regulativni okviri posameznih vlad, namenjeni preprečevanju takih groženj, izpolnjevali veljavne mednarodne standarde. Posledično bi s projektom pomagali zagotoviti, da bi bile države članice OAS dobro pripravljene za hiter odziv na grožnje, ki bi utegnile nastati.
            Kar zadeva razvoj politik, bo OAS/CICTE na tem področju še naprej dejaven, in sicer z rednimi zasedanji in znotraj odbora za varnosti na zahodni polobli (Committee on Hemispheric Security) v sklopu Stalnega sveta OAS.
            Glavni cilj tega predloga je z ozaveščanjem in krepitvijo zmogljivosti v zadevnih sektorjih skladno z RVSZN 1540 (2004), tudi z izvrševanjem učinkovitih nacionalnih ukrepov za preprečevanje širjenja biološkega orožja in njegovih nosilcev, izboljšati biološko zaščito in biološko varnost v državah upravičenkah. Ta prizadevanja bodo usmerjena v znanstvenike s področja bioznanosti, specializirane za biološko zaščito in biološko varnost, v javnem in zasebnem sektorju ter v oblikovalce politik in zakonodajalce. Dejavnosti vključujejo tem znanstvenikom namenjene tečaje usposabljanja v državah upravičenkah ter oblikovanje spletnih usposabljanj, da bi dosegli še več upravičencev na tem območju. OAS/CICTE se bo pri izvajanju teh dejavnosti usklajeval z našimi strateškimi partnerji, v zvezi z visoko specializiranimi usposabljanji in nalogami pa lahko OAS, kot je navedeno v razdelku o metodologiji, (s strokovnjaki, izvajalci usposabljanj in raziskovalci) sklene kratkoročne pogodbe za podporo; obenem bo s svojimi partnerji (tudi BWC-ISU, UNODA, Svetovno organizacijo za zdravje živali (IOE) in Evropsko unijo) na teh področjih in tudi z akademiki sodeloval, da bi zagotovil, da bo osebje izpolnjevalo vse tehnične zahteve, pri čemer bo po možnosti črpal tudi s seznamov, ki jih bodo vodile te organizacije.
            3.   Opis projekta
            3.1   Opis
            Cilj našega predloga je izboljšati biološko zaščito in biološko varnost v državah upravičenkah skladno z RVSZN 1540 (2004) ter dodatno povečati zmogljivost teh držav za učinkovito predvidevanje incidentov velikih razsežnosti, v katere bi bil vpleten biološki agens, ne glede na to, ali bi jih povzročil človek ali bi nastali po naravni poti, in njihovo zmogljivost za odzivanje na te incidente. Projekt bi bil namenjen tudi izboljšanju medagencijskega in mednarodnega sodelovanja ter izmenjavi informacij med državami članicami OAS z namenom priprave na biološke incidente in odzivanja nanje. Poleg tega je namen projekta odpraviti zakonodajne vrzeli, ki trenutno obstajajo v nekaterih ciljnih državah, in dopolniti prizadevanja za izvajanje Konvencije o biološkem orožju.
            V okviru projekta bodo sodelovali pristojni nacionalni organi največ osmih držav članic OAS, ustrezni predstavniki zasebnega sektorja in civilne družbe ter kvalificirani mednarodni strokovnjaki, vsi pa bodo preučili možne ukrepe za zagotovitev boljših zmogljivosti na področju biološke zaščite in biološke varnosti v teh državah in širše na območju OAS. Pri projektu bo uporabljen dvodelni pristop, ki bo vključeval tako nacionalne kot podregionalne dejavnosti. S projektom naj bi ob dobro vzpostavljeni mreži kontaktov in partnerjev (zlasti v javnem sektorju) oplemenitili izkušnje, ki si jih je sekretariat pridobil pri delu v zvezi s temi zadevami v Amerikah. Prizadevanja na nacionalni ravni bodo osredotočena na sodelovanje s posameznimi državami članicami OAS z namenom okrepiti nacionalne zmogljivosti, pripraviti osnutke zakonov in drugih predpisov ter oblikovati posameznim državam namenjene akcijske načrte za krepitev operativnih zmogljivosti.
            Na regionalni ravni bodo dejavnosti krepitve zmogljivosti usmerjene v spodbujanje izmenjave informacij in dobrih praks ter v opredelitev strukturnih, vsebinskih in funkcionalnih parametrov na podlagi regionalnega pristopa.
            Poleg tega naj bi v okviru projekta čim bolje izkoristili postopek medsebojnega strokovnega pregleda, ki je bil razvit v zadnjih letih in v skladu s katerim se države prostovoljno dogovorijo, da bodo sodelovale pri ocenjevanju skupnih prednosti in pomanjkljivosti pri izvajanju obveznosti iz resolucije 1540 ter opredelile učinkovite prakse in področja za nadaljnje dvostransko sodelovanje. Po nedavnih uspešnih medsebojnih strokovnih pregledih v sklopu resolucije 1540, ki so zadevali Čile in Kolumbijo (2017), Dominikansko republiko in Panamo (2019) ter nazadnje Paragvaj in Urugvaj (2019), predlagamo, da se za te tri skupine držav zagotovijo posebna nadaljnja pomoč in dejavnosti sodelovanja. Na ta način bi si prizadevali spremljati tesne dvostranske vezi, ki so se med temi državami stkale v postopku medsebojnega strokovnega pregleda, in na podlagi tega prvega pregleda še naprej spodbujati izkazano zavezanost nadaljnjemu sodelovanju v okviru resolucije 1540. Predlagamo tudi, da se spodbudijo dodatni medsebojni strokovni pregledi na zadevnem območju, pri katerih bi se močno osredotočili na biološko zaščito in biološko varnost za države, ki takšnih pregledov še niso izvajale, kot so Mehika in morebitne druge partnerice na tem območju. Nazadnje bi skušali ponovno preučiti obstoječe procese medsebojnega strokovnega pregleda, da bi spodbujali in krepili nadaljnje sodelovanje med državami ter promovirali dobre prakse in prakso objavljanja tehničnih dokumentov (poleg končnih poročil, ki jih predložijo države), prek katerih bi prikazali doseženi napredek.
            3.2   Metodologija
            3.2.1   Organizacijska struktura
            Projekt bo izvajal OAS/CICTE v sodelovanju in s podporo držav članic OAS. Skupina OAS/CICTE za upravljanje projekta bo sestavljena iz treh članov osebja in pomočnika za administrativno in finančno pomoč ter bo pod splošnim nadzorom in vodstvom izvršilnega sekretarja CICTE delala na sedežu OAS v Washingtonu ob usklajevanju z zunanjim pogodbenim osebjem glede na posebne dejavnosti, ki se bodo izvajale.
            Zunanje pogodbeno osebje bo vključevalo pravne strokovnjake, ki bodo v okviru projekta nudili zakonodajno pomoč. OAS lahko sklene kratkoročne pogodbe za podporo pri visoko specializiranem usposabljanju in nalogah s strokovnjaki, izvajalci usposabljanj in raziskovalci iz nabora strokovnjakov drugih partnerskih tehničnih organizacij, tudi od BWC-ISU, UNODA, OIE in Evropske unije.
            Skupina OAS/CICTE za upravljanje programa se bo najprej usklajevala neposredno z nacionalnimi organi držav članic, ki so predhodno zaprosili za podporo v zvezi z RVSZN 1540 (2004). OAS ima v več primerih za pomoč državam članicam pri izvajanju obveznosti iz te resolucije že sklenjene sporazume o sodelovanju, ki bodo podlaga za tehnično pomoč.
            3.2.2   Tehnični pristop
            Za zaprosila za zakonodajno in tehnično pomoč zaradi okrepitve predpisov o biološki zaščiti in biološki varnosti bosta potrebni začetna ocena ter analiza obstoječe zakonodaje in predpisov, ki bi ju izvedel pravni strokovnjak v sodelovanju s skupino za vodenje projekta in prek misij zakonodajne in tehnične pomoči tudi z ustreznimi organi držav upravičenk, da bi tako opredelili posebne vrzeli in prednostne naloge držav. Iz te ocene nastali konkretni ukrepi za zakonodajne in regulativne izboljšave na področju biološke zaščite in biološke varnosti, ki bi jih bilo treba izvesti prednostno in za katere bi bila zagotovljena neposredna podpora v okviru tega projekta, bi vključevali:

                        —

                        analizo obstoječe zakonodaje in predpisov v državah upravičenkah, da se opredelijo posebne vrzeli,

                        —

                        pripravo in sprejetje seznama za nadzor izvoza,

                        —

                        oblikovanje in sprejetje nacionalnega akcijskega načrta za odzivanje na biološke grožnje,

                        —

                        razvoj nacionalnih smernic za zaščito bioloških agensov pred nenamernim ali namernim razširjanjem ter za ustrezno in varno skladiščenje in prevoz takih agensov, vključno z njihovo notranjo varnostjo.

                  Dejavnosti za spodbujanje in krepitev regionalnega sodelovanja bi vključevale:

                        —

                        razvoj nadaljnjih dejavnosti za krepitev zmogljivosti in sodelovanje za države na zadevnem območju, ki so izvedle medsebojne strokovne preglede v zvezi z izvajanjem resolucije 1540,

                        —

                        dodatne medsebojne strokovne preglede z močnim poudarkom na biološki zaščiti in biološki varnosti,

                        —

                        pripravo in objavo tehničnih dokumentov o dejavnostih, povezanih z medsebojnimi strokovnimi pregledi.

                  Za komponento tega projekta, posvečeno ozaveščanju, izobraževanju in usposabljanju na področju biološke zaščite in biološke varnosti, ki bo izvedena vzporedno s komponento, posvečeno tehnični in zakonodajni pomoči ter regionalnemu sodelovanju, bo organizirano usposabljanje v vsaki državi upravičenki. Ta usposabljanja bo usklajevala skupina OAS/CICTE za upravljanje projekta, izvajali pa jih bodo mednarodni strokovnjaki. Služila bodo krepitvi zmogljivosti in vzpostavitvi skupine izvajalcev usposabljanj iz različnih znanstvenih institucij držav upravičenk, ki bodo lahko razširjali znanje o načelih biološke zaščite in biološke varnosti, dobrih laboratorijskih praksah ter tehnikah in metodah za obvladovanje bioloških tveganj v laboratorijih in raziskovalnih inštitutih.
            OAS/CICTE bo sodeloval z akademiki in raziskovalci, da bi razvil spletni tečaj, s katerim bo prispeval k izboljšanju sedanjih virov za nadaljnje razširjanje znanja in ozaveščanje o biološki zaščiti, biološki varnosti in bioetiki med akademiki, učitelji, študenti in raziskovalci na področju bioloških znanosti ter drugimi zadevnimi deležniki.
            Poleg tega se bodo oblikovalci politik, poslanci in predstavniki industrije v okviru misij tehnične in zakonodajne pomoči ter dejavnosti na regionalni in podregionalni ravni, vključenih v predlog, obveščali in ozaveščali o biološki zaščiti, biološki varnosti, RVSZN 1540 (2004) in izvajanju Konvencije o biološkem orožju.
            3.2.3   Vidik spola
            OAS/CICTE ima v okviru programa, temelječega na RVSZN 1540 (2004), pomembno vlogo pri podpiranju držav članic na področju krepitve zmogljivosti za izvajanje te resolucije, za boj proti širjenju orožja in za spodbujanje enakosti spolov. Vsi ti rezultati prispevajo k doseganju ciljev ZN za trajnostni razvoj in dopolnjujejo prizadevanja držav članic OAS za izvajanje ustreznih instrumentov na področjih globalnega režima za razorožitev in neširjenje orožja.
            OAS/CICTE bo zagotovil enakopravnost spolov v postopku zaposlovanja kot pomoč državam upravičenkam, udeleženim v projektu, in bo spodbujala države upravičenke, da smiselno vključijo ženske v vse faze projekta. Vedno si je treba posebej prizadevati za vključevanje vidika enakosti spolov in za umeščanje žensk v središče obravnavanih tem.
            3.2.4   Zunanje usklajevanje
            OAS se bo poleg usklajevanja in sodelovanja z nacionalnimi organi na celotnem zadevnem območju med izvajanjem projekta usklajevala tudi z drugimi institucijami in organizacijami ter z njimi sodelovala. Subjekti, navedeni v nadaljevanju, bi lahko pomagali pri reševanju posebnih vprašanj ter pri promociji pobude na tem območju:

                        —

                        Urad Združenih narodov za razorožitev (UNODA), vključno z enoto za podporo izvajanju Konvencije o biološkem orožju,

                        —

                        odbor Varnostnega sveta, ustanovljen na podlagi RVSZN 1540 (2004), in njegova skupina strokovnjakov,

                        —

                        Svetovna organizacija za zdravje živali (OIE),

                        —

                        Svetovna zdravstvena organizacija (SZO), vključno s Panameriško zdravstveno organizacijo (PAHO),

                        —

                        organizacije civilne družbe, akademski krogi in organizacije zasebnega sektorja, katerih cilji so v skladu s cilji tega predloga, vključno z nacionalnim laboratorijem Sandia; Subcomisión de Bioseguridad y Bioscustodia de la Asociación Argentina de Microbiología; James Martin Center CNS; Asociación Latinoamericana de Biocontención y Biocustodia.

                  3.3   Cilji in dejavnosti projekta
            Cilj 1: Boljši standardi na področju biološke zaščite in biološke varnosti v državah upravičenkah.
            Podporne dejavnosti

                        —

                        Dejavnost 1.1: Izvedba misije tehnične pomoči v vsaki državi skupaj z agencijami, vključenimi v biološko zaščito in biološko varnost, da se ocenijo potrebe in pripravi poročilo o oceni.

                        —

                        Dejavnost 1.2: Omogočanje usposabljanja na enem ali obeh naslednjih področjih, odvisno od potreb in virov: sprejetje seznama za nadzor izvoza ali sprejetje nacionalnega akcijskega načrta za odzivanje na biološke grožnje. Predložitev poročila o oceni.

                        —

                        Dejavnost 1.3: Razvoj nacionalnih smernic za zaščito bioloških agensov pred nenamernim ali namernim razširjanjem ter nacionalnih smernic za ustrezno in varno skladiščenje in prevoz takih agensov, vključno z njihovo notranjo varnostjo.

                  Pričakovani rezultati

                        —

                        Oblikovano poročilo o oceni, skupaj s priporočili za posamezne države in posamezne agencije.

                        —

                        Ustvarjen seznam za nadzor izvoza na podlagi potreb posameznih držav.

                        —

                        Poročilo o oceni, pripravljeno s strani posameznih držav, o nacionalnem akcijskem načrtu in/ali smernice za odzivanje na biološke grožnje, nenamerno povzročene dogodke, varno skladiščenje in prevoz.

                  Cilj 2: Trdnejši pravni in regulativni okviri v zvezi z biološko zaščito in biološko varnostjo, usklajeni z obstoječimi mednarodnimi standardi.
            Podporne dejavnosti

                        —

                        Dejavnost 2.1: Pregled obstoječih zakonodajnih in regulativnih okvirov v vsaki državi upravičenki, da se opredelijo vrzeli in področja, ki jih je treba obravnavati prednostno.

                        —

                        Dejavnost 2.2: Zagotavljanje zakonodajne pomoči po potrebi, vključno s pripravo zakonodaje in predpisov za izvajanje seznamov za nadzor izvoza in/ali nacionalnih akcijskih načrtov.

                        —

                        Dejavnost 2.3: Priprava in objava dokumenta s smernicami za dobre laboratorijske prakse, tehnike in metode za obvladovanje bioloških tveganj v laboratorijih in raziskovalnih inštitutih ter razširjanje navedenega dokumenta za spodbujanje ozaveščenosti o dobrih praksah med zadevnimi deležniki.

                  Pričakovani rezultati

                        —

                        Najmanj en ukrep misije zakonodajne pomoči v vsaki državi v podporo seznamu za nadzor izvoza in/ali nacionalnim akcijskim načrtom in/ali pri oblikovanju ustrezne zakonodaje/predpisov.

                        —

                        Objava dobrih laboratorijskih praks z različnimi elementi: akademski del, tehnike in različne metode.

                  Cilj 3: Okrepitev skupnih prizadevanj in sodelovanja zlasti s pomočjo medsebojnih strokovnih pregledov v sklopu resolucije 1540 (2004).
            Podporne dejavnosti

                        —

                        Dejavnost 3.1: Omogočanje do treh novih medsebojnih strokovnih pregledov z močnim poudarkom na biološki zaščiti in biološki varnosti.

                        —

                        Dejavnost 3.2: Izvedba treh dvostranskih delavnic za nadaljnje ukrepanje v zvezi z medsebojnimi strokovnimi pregledi, ki so bili na zadevnem območju že izvedeni v zvezi z izvajanjem resolucije 1540.

                        —

                        Dejavnost 3.3: Priprava in objava tehničnih dokumentov o dejavnostih, povezanih z medsebojnimi strokovnimi pregledi.

                        —

                        Dejavnost 3.4: Organizacija regionalne konference o biološki zaščiti in biološki varnosti, da se med drugim izboljša usklajevanje in spodbuja izmenjava informacij.

                        —

                        Dejavnost 3.5: Organizacija regionalne konference o stanju izvajanja RVSZN 1540 (2004) v Amerikah.

                  Pričakovani rezultati

                        —

                        Omogočanje medsebojnih strokovnih pregledov šestim državam upravičenkam.

                        —

                        Poročilo o nadaljnjem spremljanju medsebojnega strokovnega pregleda, ki je bilo pripravljeno in objavljeno za Čile/Kolumbijo, Dominikansko republiko/Panamo in Paragvaj/Urugvaj.

                        —

                        Boljše usklajevanje med agencijami, dejavnimi na področju biološke zaščite oz. biološke varnosti, v državah upravičenkah.

                  Cilj 4: Omogočanje stalnega usposabljanja na področju biološke zaščite in biološke varnosti.
            Podporne dejavnosti

                        —

                        Dejavnost 4.1: Vzpostavitev mreže izvajalcev usposabljanja na področju biološke zaščite in biološke varnosti v vsaki državi upravičenki.

                        —

                        Dejavnost 4.2: Oblikovanje in razvoj modula usposabljanja za znanstvenike, da se zmanjša tveganje morebitne zlorabe materialov in opreme tekom raziskovanja.

                        —

                        Dejavnost 4.3: Usklajevanje z zadevnimi nacionalnimi ustanovami za usposabljanje, da se spodbudi vključevanje modulov in/ali materialov, povezanih z biološko zaščito in biološko varnostjo, v akademske učne načrte, vključno z izvajanjem RVSZN 1540 (2004) in Konvencije o biološkem orožju.

                        —

                        Dejavnost 4.4: Organizacija in izvedba do osmih usposabljanj na področju biološke zaščite in biološke varnosti (ena na državo upravičenko).

                  Pričakovani rezultati

                        —

                        Vzpostavljena mreža izvajalcev usposabljanja in strokovnjakov za biološko zaščito in biološko varnost v vsaki državi.

                        —

                        Ustvarjeni odprti spletni tečaji in izvedenih šest tečajev.

                        —

                        Usposobljeni raziskovalci iz agencij, dejavnih na področju biološke zaščite in biološke varnosti, v državah upravičenkah.

                  4.   Upravičenci
            Neposredni upravičenci ciljev 1 do 4 so nacionalne institucije in organi, pristojni za biološko zaščito in biološko varnost, vsake države upravičenke (do osem držav, odvisno od prejetih sredstev: Argentina, Čile, Kolumbija, Dominikanska republika, Mehika, Panama, Paragvaj in Urugvaj). Z oblikovanjem spletnega tečaja in vključitvijo teh tem v univerzitetne učne načrte bo dosežen še širši krog upravičencev.
            5.   Prepoznavnost Evropske unije
            OAS/CICTE bo zagotovil, da bo Unija v vseh projektnih dejavnostih prepoznana kot vir finančne podpore na več načinov. Slednja bo izpostavljena v sporočilih za javnost, objavah na družbenih medijih in pogovorih z informativnimi mediji ob odmevnih prireditvah. Vsa oprema, tiskovina ali programska oprema, podarjena državam upravičenkam, bo nosila oznako, da jo financira Unija. Projektno osebje bo nosilo pokrivala, hlače z oprsnikom ali uniforme, na katerih bo jasno viden logotip EU in/ali njena zastava. Informacija o podpori Unije bo jasno navedena in vidna na spletnih straneh in v publikacijah OAS, v katerih bo govora o podprtih projektih in programih.
            6.   Trajanje
            Projekt naj bi se izvajal 36 mesecev.
            7.   Splošna struktura
            Za tehnično izvajanje projekta bo zadolžen OAS/CICTE prek obstoječega programa, temelječega na resoluciji 1540.
            8.   Partnerji
            OAS/CICTE bo projekt izvajal v partnerstvu z nacionalnimi organi v državah upravičenkah ter v sodelovanju s strateškimi partnerji.
            9.   Poročanje
            Opisno poročilo o napredku in finančni status bosta predstavljena vsako četrtletje, da se omogoči ustrezno in pravočasno spremljanje in ocenjevanje, OAS/CICTE pa bo vzdrževal tesne stike z donatorico.


title: Sklep Sveta (SZVP) 2019/2109 z dne 9. decembra 2019 o spremembi Sklepa 2010/788/SZVP o omejitvenih ukrepih proti Demokratični republiki Kongo

text:
                  10.12.2019

                  SL

                  Uradni list Evropske unije

                  L 318/134

         SKLEP SVETA (SZVP) 2019/2109
         z dne 9. decembra 2019
         o spremembi Sklepa 2010/788/SZVP o omejitvenih ukrepih proti Demokratični republiki Kongo
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 20. decembra 2010 sprejel Sklep 2010/788/SZVP (1) o omejitvenih ukrepih proti Demokratični republiki Kongo.

                     (2)

                     Svet je v odziv na oviranje volilnega procesa in s tem povezane kršitve človekovih pravic v Demokratični republiki Kongo 12. decembra 2016 sprejel Sklep (SZVP) 2016/2231 (2), ki spreminja Sklep 2010/788/SZVP. Sklep (SZVP) 2016/2231 je med drugim v členu 3(2) Sklepa 2010/788/SZVP uvedel avtonomne omejitvene ukrepe.

                     (3)

                     Na podlagi pregleda ukrepov iz člena 3(2) Sklepa 2010/788/SZVP bi bilo treba omejitvene ukrepe podaljšati do 12. decembra 2020, dve osebi pa bi bilo treba odstraniti s seznama iz Priloge II k Sklepu 2010/788/SZVP.

                     (4)

                     Utemeljitve za določene osebe s seznama v Prilogi II bi bilo treba spremeniti.

                     (5)

                     Obenem bi bilo treba v Sklepu 2010/788/SZVP dodati določbo, da Svet in visoki predstavnik lahko obdelujeta osebne podatke, če je to potrebno zaradi opravljanja njunih nalog na podlagi navedenega sklepa.

                     (6)

                     Sklep 2010/788/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep 2010/788/SZVP se spremeni:

                        (1)

                        vstavi se naslednji člen:

                           „Člen 8a

                              1.   Svet in visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik) lahko obdelujeta osebne podatke, če je to potrebno zaradi opravljanja njunih nalog na podlagi tega sklepa, zlasti:

                                          (a)

                                          kar zadeva Svet, zaradi priprave in spreminjanja prilog I in II;

                                          (b)

                                          kar zadeva visokega predstavnika, zaradi priprave sprememb prilog I in II.

                              2.   Svet in visoki predstavnik lahko po potrebi obdelujeta ustrezne podatke, ki zadevajo kazniva dejanja, ki jih storijo fizične osebe s seznama, kazenske obsodbe teh oseb ali varnostne ukrepe v zvezi z njimi, vendar samo, če je taka obdelava potrebna za pripravo prilog I in II.

                              3.   Za namene tega sklepa sta Svet in visoki predstavnik določena za ‚upravljavca‘ v smislu točke 8 člena 3 Uredbe (EU) 2018/1725 Evropskega parlamenta in Sveta (*1) kot zagotovilo, da lahko zadevne fizične osebe uresničujejo svoje pravice na podlagi Uredbe (EU) 2018/1725.

                           (*1)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).“;"

                        (2)

                        v členu 9 se odstavek 2 nadomesti z naslednjim:

                                    „2.

                                    Ukrepi iz člena 3(2) se uporabljajo do 12. decembra 2020. Po potrebi se obnovijo ali spremenijo, če Svet meni, da njihovi cilji niso bili doseženi.“;

                        (3)

                        seznam iz Priloge II k Sklepu 2010/788/SZVP se nadomesti s seznamom iz Priloge k temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 9. decembra 2019

                  Za Svet

                  Predsednik

               J. BORRELL FONTELLES

            (1)  Sklep Sveta 2010/788/SZVP z dne 20. decembra 2010 o omejitvenih ukrepih proti Demokratični republiki Kongo in razveljavitvi Skupnega stališča 2008/369/SZVP (UL L 336, 21.12.2010, str. 30).

            (2)  Sklep Sveta (SZVP) 2016/2231 z dne 12. decembra 2016 o spremembi Sklepa 2010/788/SZVP o omejitvenih ukrepih proti Demokratični republiki Kongo (UL L 336 I, 12.12.2016, str. 7).

            PRILOGA

                     „PRILOGA II
                     SEZNAM OSEB IN SUBJEKTOV IZ ČLENA 3(2)
                     A.   Osebe

                                 Ime

                                 Informacije za ugotavljanje istovetnosti

                                 Razlog za uvrstitev na seznam

                                 Datum uvrstitve na seznam

                                 1.

                                 Ilunga Kampete

                                 Tudi Gaston Hughes Ilunga Kampete; tudi Hugues Raston Ilunga Kampete.
                                 Datum rojstva: 24.11.1964.
                                 Kraj rojstva: Lubumbashi (DR Kongo).
                                 Številka vojaške osebne izkaznice: 1-64-86-22311-29.
                                 Državljanstvo: DR Kongo.
                                 Naslov: 69, avenue Nyangwile, Kinsuka Mimosas, Kinshasa/Ngaliema, RDC.
                                 Spol: moški.

                                 Ilunga Kampete je bil kot poveljnik republikanske garde (GR) odgovoren za njene enote, nameščene na terenu, ki so bile septembra 2016 v Kinšasi vpletene v nesorazmerno uporabo sile in surovo represijo.
                                 Ker je še vedno vodja GR, je odgovoren za represijo in kršitve človekovih pravic s strani agentov GR, torej tudi za surovo represijo opozicijskega shoda v Lubumbashiju decembra 2018.
                                 Ilunga Kampete je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.

                                 12.12.2016

                                 2.

                                 Gabriel Amisi Kumba

                                 tudi Gabriel Amisi Nkumba; ‚Tango Fort‘; ‚Tango Four‘.
                                 Datum rojstva: 28.5.1964.
                                 Kraj rojstva: Malela (DR Kongo).
                                 Številka vojaške osebne izkaznice: 1-64-87-77512-30.
                                 Državljanstvo: DR Kongo.
                                 Naslov: 22, avenue Mbenseke, Ma Campagne, Kinshasa/Ngaliema, RDC.
                                 Spol: moški.

                                 Bivši poveljnik prvega obrambnega območja kongovske vojske (FARDC), katere sile so bile udeležene pri nesorazmerni uporabi sile in surovi represiji septembra 2016 v Kinšasi.
                                 Gabriel Amisi Kumba je od julija 2018 namestnik načelnika štaba kongovskih oboroženih sil (FARDC), odgovoren pa je za operacije in obveščevalne dejavnosti. Kot tak nosi odgovornost za kršitve človekovih pravic, ki jih je nedavno zagrešil FARDC.
                                 Gabriel Amisi Kumba je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.

                                 12.12.2016

                                 3.

                                 Ferdinand Ilunga Luyoyo

                                 Datum rojstva: 8.3.1973.
                                 Kraj rojstva: Lubumbashi (DR Kongo).
                                 Št. potnega lista: OB0260335 (veljavnost od 15.4.2011 do 14.4.2016).
                                 Državljanstvo: DR Kongo.
                                 Naslov: 2, avenue des Orangers, Kinshasa/Gombe, RDC.
                                 Spol: moški.

                                 Kot poveljnik protiizgredne enote Légion Nationale d'Intervention kongovske nacionalne policije (PNC) je bil Ferdinand Ilunga Luyoyo odgovoren za nesorazmerno uporabo sile in surovo represijo septembra 2016 v Kinšasi.
                                 Ferdinand Ilunga Luyoyo je od julija 2017 poveljnik enote PNC, ki je odgovorna za varovanje institucij in visokih uradnikov. Kot tak nosi odgovornost za kršitve človekovih pravic, ki jih je nedavno zagrešil PNC.
                                 Ferdinand Ilunga Luyoyo je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.

                                 12.12.2016

                                 4.

                                 Célestin Kanyama

                                 Tudi Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;
                                 Esprit de mort.
                                 Datum rojstva: 4.10.1960.
                                 Kraj rojstva: Kananga (DR Kongo).
                                 Državljanstvo: DR Kongo.
                                 Št. potnega lista: OB0637580 (veljavnost od 20.5.2014 do 19.5.2019).
                                 Imetnik schengenskega vizuma št. 011518403, izdanega 2.7.2016.
                                 Naslov: 56, avenue Usika, Kinshasa/Gombe, RDC.
                                 Spol: moški.

                                 Célestin Kanyama je bil kot komisar kongovske nacionalne policije (PNC) odgovoren za nesorazmerno uporabo sile in surovo represijo septembra 2016 v Kinšasi.
                                 Célestin Kanyama je bil julija 2017 imenovan za generalnega direktorja šol za usposabljanje nacionalne policije. Kot visoki uradnik PNC nosi odgovornost za kršitve človekovih pravic, ki jih je nedavno zagrešil PNC. Do takšne kršitve je prišlo na primer oktobra 2018, ko so policisti ustrahovali novinarje in jim odvzeli prostost, potem ko so ti objavili vrsto člankov o protipravni prilastitvi obrokov hrane, ki so bili namenjeni policijskim kadetom, in o vlogi, ki jo je v teh dogodkih imel general Kanyama.
                                 Célestin Kanyama je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.

                                 12.12.2016

                                 5.

                                 John Numbi

                                 Tudi John Numbi Banza Tambo; John Numbi Banza Ntambo; Tambo Numbi.
                                 Datum rojstva: 16.8.1962.
                                 Kraj rojstva: Jadotville-Likasi-Kolwezi (DR Kongo).
                                 Državljanstvo: DR Kongo.
                                 Naslov: 5, avenue Oranger, Kinshasa/Gombe, RDC.
                                 Spol: moški.

                                 John Numbi je od julija 2018 generalni inšpektor kongovskih oboroženih sil (FARDC). Kot tak nosi odgovornost za kršitve človekovih pravic, ki jih je nedavno zagrešil FARDC, med drugim za nesorazmerno nasilje, ki so ga pripadniki FARDC pod njegovim neposrednim vodstvom junija in julija 2019 izvajali nad ljudmi, ki so nezakonito rudarili.
                                 John Numbi je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.

                                 12.12.2016

                                 6.

                                 Delphin Kahimbi

                                 Tudi Delphin Kahimbi Kasagwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.
                                 Datum rojstva: 15.1.1969 (ali: 15.7.1969).
                                 Kraj rojstva: Kiniezire/Goma (DR Kongo).
                                 Državljanstvo: DR Kongo.
                                 Št. diplomatskega potnega lista: DB0006669 (veljavnost od 13.11.2013 do 12.11.2018).
                                 Naslov: 1, 14eme rue, Quartier Industriel, Linete, Kinshasa, RDC.
                                 Spol: moški.

                                 Delphin Kahimbi je od julija 2018 pomočnik načelnika štaba v okviru generalštaba FARDC in je odgovoren za obveščevalne dejavnosti. Kot tak nosi odgovornost za kršitve človekovih pravic, ki jih je nedavno zagrešil FARDC.
                                 Delphin Kahimbi je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.

                                 12.12.2016

                                 7.

                                 Evariste Boshab

                                 Tudi Evariste Boshab Mabub Ma Bileng.
                                 Datum rojstva: 12.1.1956.
                                 Kraj rojstva: Tete Kalamba (DR Kongo).
                                 Državljanstvo: DR Kongo.
                                 Številka diplomatskega potnega lista: DP0000003 (veljavnost od 21.12.2015 do 20.12.2020).
                                 Veljavnost schengenskega vizuma potekla 5.1.2017.
                                 Naslov: 3, avenue du Rail, Kinshasa/Gombe, RDC.
                                 Spol: moški.

                                 Evariste Boshab je bil kot podpredsednik vlade in minister za notranje in varnostne zadeve (to funkcijo je opravljal od decembra 2014 do decembra 2016) uradno odgovoren za policijske in varnostne službe ter za usklajevanje dela guvernerjev provinc. V tej funkciji je bil odgovoren za aretacije aktivistov in pripadnikov opozicije ter za nesorazmerno uporabo sile, tudi med septembrom in decembrom 2016 v odziv na demonstracije v Kinšasi, ko so varnostne službe ubile ali poškodovale številne civiliste.
                                 Evariste Boshab je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.
                                 Evariste Boshab je prav tako pripomogel k izrabljanju in poslabšanju krize v regiji Kasaï, kjer je še vedno vpliven, zlasti od marca 2019, ko je postal tamkajšnji senator.

                                 29.5.2017

                                 8.

                                 Alex Kande Mupompa

                                 Tudi Alexandre Kande Mupomba; Kande-Mupompa.
                                 Datum rojstva: 23.9.1950.
                                 Kraj rojstva: Kananga (DR Kongo).
                                 Državljanstvo: DR Kongo in belgijsko.
                                 Številka potnega lista DR Kongo: OP0024910 (veljavnost od 21.3.2016 do 20.3.2021).
                                 Naslova: Messidorlaan 217/25, 1180 Uccle, België
                                 1, avenue Bumba, Kinshasa/Ngaliema, RDC.
                                 Spol: moški.

                                 Alex Kande Mupompa je bil kot guverner province Kasaï-Central (to funkcijo je opravljal do oktobra 2017) odgovoren za nesorazmerno uporabo sile, surovo represijo in izvensodne usmrtitve s strani varnostnih sil in PNC v tej provinci od avgusta 2016 dalje, tudi za uboje na ozemlju Dibaye februarja 2017.
                                 Alex Kande Mupompa je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.
                                 Alex Kande Mupompa je prav tako pripomogel k izrabljanju in poslabšanju krize v regiji Kasaï, katere predstavnik je bil do oktobra 2019 in v kateri je še vedno vpliven preko stranke Congrès des alliés pour l’action au Congo (CAAC), ki je vključena v provincijsko vlado te regije.

                                 29.5.2017

                                 9.

                                 Jean-Claude Kazembe Musonda

                                 Datum rojstva: 17.5.1963.
                                 Kraj rojstva: Kashobwe (DR Kongo).
                                 Državljanstvo: DR Kongo.
                                 Naslov: 7891, avenue Lubembe, Quartier Lido, Lubumbashi, Haut-Katanga, RDC.
                                 Spol: moški.

                                 Jean-Claude Kazembe Musonda je bil kot guverner province Haut-Katanga (to funkcijo je opravljal do aprila 2017) odgovoren za nesorazmerno uporabo sile in surovo represijo s strani varnostnih sil in PNC v tej provinci, tudi v obdobju med 15. in 31. decembrom 2016, ko so se varnostne sile, vključno z agenti PNC, na proteste v Lubumbashiju odzvale z uporabo smrtonosne sile ter pri tem ubile 12 in ranile 64 civilistov.
                                 Jean-Claude Kazembe Musonda je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.
                                 Jean-Claude Kazembe Musonda je vodja stranke CONAKAT, ki je del koalicije pod vodstvom nekdanjega predsednika Josepha Kabile.

                                 29.5.2017

                                 10.

                                 Éric Ruhorimbere

                                 Tudi Eric Ruhorimbere Ruhanga; Tango Two; Tango Deux.
                                 Datum rojstva: 16.7.1969.
                                 Kraj rojstva: Minembwe (DR Kongo).
                                 Številka vojaške osebne izkaznice: 1-69-09-51400-64.
                                 Državljanstvo: DR Kongo.
                                 Številka potnega lista DR Kongo: OB0814241.
                                 Naslov: Mbujimayi, Kasai Province, RDC.
                                 Spol: moški.

                                 Éric Ruhorimbere je bil kot namestnik poveljnika 21. vojaškega okrožja (to funkcijo je opravljal od septembra 2014 do julija 2018) odgovoren za nesorazmerno uporabo sile in izvensodne usmrtitve s strani sil FARDC, pri čemer so bile žrtve predvsem pripadniki milice Nsapu ter ženske in otroci.
                                 Éric Ruhorimbere je od julija 2018 poveljnik operativnega sektorja Nord Equateur. Kot tak nosi odgovornost za kršitve človekovih pravic, ki jih je nedavno zagrešil FARDC.
                                 Éric Ruhorimbere je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.

                                 29.5.2017

                                 11.

                                 Emmanuel Ramazani Shadari

                                 Tudi Emmanuel Ramazani Shadari Mulanda; Shadary.
                                 Datum rojstva: 29.11.1960.
                                 Kraj rojstva: Kasongo (DR Kongo).
                                 Državljanstvo: DR Kongo.
                                 Naslov: 28, avenue Ntela, Mont Ngafula, Kinshasa, RDC.
                                 Spol: moški.

                                 Ramazani Shadari je bil kot podpredsednik vlade in minister za notranje in varnostne zadeve (to funkcijo je opravljal do februarja 2018) uradno odgovoren za policijske in varnostne službe ter za usklajevanje dela guvernerjev provinc. V tej funkciji je bil odgovoren za aretacije aktivistov in članov opozicije ter za nesorazmerno uporabo sile, na primer med nasilnim zatrtjem pripadnikov gibanja Bundu Dia Kongo (BDK) v osrednjem Kongu, za represijo januarja in februarja 2017 v Kinšasi ter za nesorazmerno uporabo sile in surovo represijo v provincah regije Kasaï.
                                 V tej funkciji je Ramazani Shadari torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.
                                 Ramazani Shadari je od februarja 2018 stalni sekretar Parti du peuple pour la reconstruction et le développement (PPRD), ki je glavna stranka v koaliciji pod vodstvom nekdanjega predsednika Josepha Kabile.

                                 29.5.2017

                                 12.

                                 Kalev Mutondo

                                 Tudi Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.
                                 Datum rojstva: 3.3.1957.
                                 Državljanstvo: DR Kongo.
                                 Številka potnega lista: DB0004470 (izdan: 8.6.2012 – veljavnost potekla: 7.6.2017).
                                 Naslov: 24, avenue Ma Campagne, Kinshasa, RDC.
                                 Spol: moški.

                                 Kalev Mutondo je bil kot vodja nacionalne obveščevalne službe (ANR) (mandat je imel do februarja 2019) vpleten v in odgovoren za samovoljne aretacije in pridržanja pripadnikov opozicije, aktivistov iz vrst civilne družbe in drugih ter za slabo ravnanje z njimi.
                                 Kalev Mutondo je torej sodeloval pri načrtovanju, vodenju ali storitvi dejanj, ki pomenijo hudo kršitev ali zlorabo človekovih pravic v DR Kongo.
                                 Maja 2019 je podpisal izjavo, da bo tudi v bodoče lojalen Josephu Kabili, s katerim še vedno tesno sodeluje v zvezi z varnostnimi vprašanji.

                                 29.5.2017

                           B.   Subjekti
                     […]

               “.


title: Sklep Sveta (SZVP) 2019/2110 z dne 9. decembra 2019 o svetovalni misiji Evropske unije v okviru SVOP v Srednjeafriški republiki (EUAM RCA)

text:
                  10.12.2019

                  SL

                  Uradni list Evropske unije

                  L 318/141

         SKLEP SVETA (SZVP) 2019/2110
         z dne 9. decembra 2019
         o svetovalni misiji Evropske unije v okviru SVOP v Srednjeafriški republiki (EUAM RCA)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti člena 42(4) in člena 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. oktobra 2018 v sklepih o Srednjeafriški republiki poudaril, da mora Evropska unija delo nadaljevati s pomočjo različnih instrumentov in tako pomagati tej državi, da bo lahko ponovno zagotovila stabilnost, mir in razvoj, ter uresničiti želje celotnega prebivalstva Srednjeafriške republike po trajnem miru in spravi.

                     (2)

                     Vlada Srednjeafriške republike in oborožene skupine so 6. februarja 2019 podpisale vključujoč sporazum o miru in spravi.

                     (3)

                     Predsednik Srednjeafriške republike je 12. julija 2019 v pismu visokemu predstavniku Unije za zunanje zadeve in varnostno politiko zaprosil za napotitev civilne misije v Srednjeafriško republiko, da se spodbudi napredek pri aktualni reformi varnostnega sektorja ter prispeva k reorganizaciji in razporeditvi notranjih varnostnih sil.

                     (4)

                     Svet je 21. novembra 2019 odobril koncept kriznega upravljanja za morebitno civilno svetovalno misijo v Srednjeafriški republiki v okviru skupne varnostne in obrambne politike (SVOP).

                     (5)

                     Misijo bi bilo treba ustanoviti v skladu z odobrenim konceptom kriznega upravljanja. Osrednja ekipa bi morala pripraviti vse, kar je potrebno, da se misiji omogoči, da doseže svojo začetno operativno zmogljivost. Če bodo pogoji izpolnjeni, bi moral Svet misijo uvesti najpozneje spomladi leta 2020.

                     (6)

                     Politični in varnostni odbor (PVO) bi moral v okviru odgovornosti Sveta in visokega predstavnika v skladu s tretjim odstavkom člena 38 Pogodbe o Evropski uniji (PEU) izvajati politični nadzor nad misijo, jo strateško voditi ter sprejemati ustrezne odločitve.

                     (7)

                     Za to misijo bi bilo treba aktivirati stalno dežurstvo.

                     (8)

                     Ta misija se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 PEU –

               SPREJEL NASLEDNJI SKLEP:

            Člen 1
            Misija
            Unija ustanavlja civilno svetovalno misijo Evropske unije v okviru SVOP v podporo reformi varnostnega sektorja v Srednjeafriški republiki (EUAM RCA).

            Člen 2
            Mandat

               1.   Strateški cilji EUAM RCA so:

                           (a)

                           podpora razvoju zmogljivosti za vodenje in upravljanje, ki temeljita na pravilih, v okviru Ministrstva za notranje zadeve in javno varnost Srednjeafriške republike, in sicer pri oblikovanju, izvajanju, razvoju in spremljanju vseh zadevnih kategorij načrtovanja;

                           (b)

                           podpora trajnostni preobrazbi notranjih varnostnih sil Srednjeafriške republike ter njihovemu učinkovitemu operativnemu delovanju in razporejanju;

                           (c)

                           pomoč pri razvoju celostne podpore za notranje varnostne sile Srednjeafriške republike s tesnim usklajevanjem, zagotavljanjem enotnosti ukrepanja in dopolnjevanja prizadevanj z ustreznimi akterji;

                           (d)

                           izdelava celovite slike razmer s pomočjo namenskih analitičnih zmogljivosti, tudi na področjih, kot sta strateško komuniciranje in politično-varnostni razvoj.

               2.   Za dosego navedenih ciljev EUAM RCA deluje v skladu s konceptom kriznega upravljanja, ki ga je Svet odobril 21. novembra 2019, in dokumenti za operativno načrtovanje. EUAM RCA s postopnim, nadgradljivim in modularnim pristopom Ministrstvu za notranje zadeve in javno varnost ter notranjim varnostnim silam Srednjeafriške republike zagotavlja svetovanje na strateški ravni, da bi podprla njihovo trajnostno preoblikovanje v bolj koherentnega zagotovljalca varnosti, pri čemer delujejo v okviru nacionalne odgovornosti ter v tesnem sodelovanju z delegacijo EU v Srednjeafriški republiki, EUTM RCA (1), MINUSCA, UNPOL, Afriško unijo in drugimi mednarodnimi akterji.

               3.   EUAM RCA notranje varnostne sile Srednjeafriške republike spodbuja k izvajanju mednarodnega humanitarnega prava in človekovih pravic, pa tudi zaščito civilistov, enakost spolov in prepoved diskriminacije, zlasti na podlagi etničnega porekla ali verskega prepričanja.

            Člen 3
            Struktura poveljevanja

               1.   EUAM RCA ima kot operacija kriznega upravljanja enotno strukturo poveljevanja.

               2.   EUAM RCA ima sedež v Banguiju.

               3.   EUAM RCA je strukturirana v skladu z dokumenti o načrtovanju misije.

            Člen 4
            Poveljnik civilne operacije

               1.   Direktor civilnih zmogljivosti za načrtovanje in izvajanje operacij (CPCC) je tudi poveljnik civilne operacije za EUAM RCA. CPCC so poveljniku civilne operacije na voljo pri načrtovanju in vodenju EUAM RCA.

               2.   Poveljnik civilne operacije, ki je pod političnim nadzorom in strateškim vodstvom Političnega in varnostnega odbora (PVO) in splošno podrejen visokemu predstavniku Unije za zunanje zadeve in varnostno politiko (VP), poveljuje misiji EUBAM RCA in jo nadzira na strateški ravni.

               3.   Poveljnik civilne operacije zagotavlja ustrezno in učinkovito izvajanje odločitev Sveta in PVO glede vodenja operacij, po potrebi tudi z navodili na strateški ravni ter svetovanjem in tehnično podporo vodji misije.

               4.   Poveljnik civilne operacije poroča Svetu prek VP.

               5.   Vsi dodeljeni člani osebja ostajajo v skladu z nacionalnimi pravili pod popolnim poveljstvom nacionalnih organov države članice, ki jih je dodelila, ali zadevne institucije Unije oziroma Evropske službe za zunanje delovanje (ESZD). Ti organi prenesejo operativni nadzor (OPCON) nad svojim osebjem na poveljnika civilne operacije.

               6.   Poveljnik civilne operacije je v celoti odgovoren za ustrezno izvajanje dolžnosti skrbnega ravnanja Unije.

               7.   Poveljnik civilne operacije in vodja delegacije EU v Srednjeafriški republiki se po potrebi med seboj posvetujeta.

            Člen 5
            Vodja misije

               1.   Vodja misije je na območju operacij odgovoren za EUAM RCA ter ji poveljuje in jo nadzira. Vodja misije je neposredno odgovoren poveljniku civilne operacije in ukrepa v skladu z njegovimi navodili.

               2.   Vodja misije zastopa EUAM RCA na njenem območju odgovornosti.

               3.   Vodja misije je odgovoren za upravljanje in logistiko EUAM RCA, vključno z odgovornostjo za sredstva, vire in informacije, ki so dani na voljo EUAM RCA. Na člane osebja EUAM RCA lahko prenese naloge upravljanja na področju kadrovskih in finančnih zadev, za katere je v celoti odgovoren.

               4.   Vodja misije je odgovoren za disciplinski nadzor nad osebjem EUAM RCA. Za dodeljeno osebje disciplinske ukrepe izvršujejo nacionalni organi države članice, ki jih je dodelila, v skladu z nacionalnimi pravili, zadevna institucija Unije oziroma ESZD.

               5.   Vodja misije poskrbi za ustrezno prepoznavnost EUAM RCA.

               6.   Vodja misije brez poseganja v strukturo poveljevanja prejema politične smernice od vodje delegacije Unije v Srednjeafriški republiki.

            Člen 6
            Osebje

               1.   EUAM RCA sestavlja predvsem osebje, ki ga dodelijo države članice, institucije Unije ali ESZD. Vsaka država članica, vsaka institucija Unije in ESZD krijejo stroške v zvezi z osebjem, ki so ga dodelile, tudi stroške potovanja do kraja napotitve in nazaj, plače, zdravstveno zavarovanje ter nadomestila, z izjemo ustreznih dnevnic.

               2.   Države članice, institucije Unije oziroma ESZD so odgovorne za odzivanje na pritožbe v zvezi z dodelitvijo, ki jih vložijo z njihove strani dodeljeni člani osebja ali ki so povezane s temi člani, in za vse tožbe zoper take osebe.

               3.   EUAM RCA lahko pogodbeno zaposli mednarodno in lokalno osebje, če zahtevanih nalog ne more opraviti osebje, ki so ga dodelile države članice. V izjemnih in upravičenih primerih, kadar ni na voljo ustreznih kandidatov iz držav članic, se lahko po potrebi pogodbeno zaposlijo državljani sodelujočih tretjih držav.

               4.   Pogoji zaposlitve ter pravice in obveznosti mednarodnega in lokalnega osebja se določijo v pogodbah med EUAM RCA in zadevnimi člani osebja.

            Člen 7
            Status EUAM RCA in njenega osebja
            Status EUAM RCA in njenega osebja, vključno z morebitnimi privilegiji, imunitetami in dodatnimi jamstvi, potrebnimi za izpolnjevanje in nemoteno delovanje EUAM RCA, ureja sporazum, sklenjen na podlagi člena 37 PEU in v skladu s postopkom iz člena 218 PDEU.

            Člen 8
            Politični nadzor in strateško vodenje

               1.   PVO v okviru odgovornosti Sveta in VP izvaja politični nadzor in strateško vodi EUAM RCA. Svet pooblašča PVO za sprejemanje ustreznih odločitev v skladu s tretjim odstavkom člena 38 PEU. To pooblastilo obsega pristojnost za imenovanje vodje misije na predlog VP in pristojnost za spremembo operativnega načrta (OPLAN). Za odločanje v zvezi s cilji in prenehanjem delovanja EUAM RCA je še naprej pristojen Svet. Sklep PVO o imenovanju vodje misije se objavi v Uradnem listu Evropske unije.

               2.   PVO redno poroča Svetu.

               3.   PVO redno in po potrebi prejema poročila poveljnika civilne operacije in vodje misije o zadevah v okviru njunih pristojnosti.

            Člen 9
            Sodelovanje tretjih držav

               1.   Brez poseganja v avtonomijo odločanja Unije in njen enotni institucionalni okvir so k sodelovanju pri EUAM RCA lahko povabljene tudi tretje države, če prevzamejo stroške v zvezi z osebjem, ki ga dodelijo, vključno s plačami, zavarovanjem za vsa tveganja, dnevnicami in potnimi stroški za pot v Srednjeafriško republiko in nazaj, ter ustrezno prispevajo h kritju stroškov delovanja EUAM RCA.

               2.   Tretje države, ki prispevajo k misiji EUAM RCA, imajo enake pravice in dolžnosti kot države članice glede vsakodnevnega vodenja misije EUAM RCA.

               3.   Svet pooblašča PVO za sprejemanje ustreznih odločitev glede odobritve predlaganih prispevkov in za ustanovitev odbora prispevajočih držav.

               4.   Podrobnejša pravila glede sodelovanja tretjih držav se določijo v sporazumih, sklenjenih v skladu s členom 37 PEU, in po potrebi z dodatnim tehničnim dogovorom. Kadar Unija in tretja država skleneta ali sta sklenili sporazum o vzpostavitvi okvira za sodelovanje te tretje države v operacijah Unije za krizno upravljanje, se v okviru EUAM RCA uporabljajo določbe tega sporazuma.

            Člen 10
            Varnost

               1.   Poveljnik civilne operacije vodi načrtovanje varnostnih ukrepov vodje misije ter zagotavlja, da jih EUAM RCA v skladu s členom 4 ustrezno in učinkovito izvaja.

               2.   Vodja misije je odgovoren za varnost EUAM RCA in za izpolnjevanje minimalnih varnostnih zahtev, ki se uporabljajo za EUAM RCA, v skladu s politiko Unije v zvezi z varnostjo osebja, razporejenega zunaj Unije v okviru operativnih zmogljivosti v skladu z naslovom V PEU in pripadajočimi instrumenti.

               3.   Vodji misije pomaga uradnik za varnost misije, ki poroča vodji misije in tudi vzdržuje tesne delovne stike z ESZD.

               4.   Osebje misije EUAM RCA pred začetkom dela opravi obvezno varnostno usposabljanje v skladu z OPLAN. Osebju se na območju operacij poleg tega zagotovi redno usposabljanje za osvežitev znanja, ki ga organizira uradnik za varnost misije.

               5.   Vodja misije zagotavlja varovanje tajnih podatkov EU v skladu s Sklepom Sveta 2013/488/EU (2).

            Člen 11
            Stalno dežurstvo
            Za EUAM RCA se aktivira stalno dežurstvo.

            Člen 12
            Pravna ureditev
            EUAM RCA lahko naroča storitve in blago, sklepa pogodbe in upravne dogovore, zaposluje osebje, ima bančne račune, pridobiva sredstva in razpolaga z njimi ter poravnava svoje obveznosti in je lahko stranka v pravnih postopkih, kot je potrebno za izvajanje tega sklepa.

            Člen 13
            Finančna ureditev

               1.   Referenčni finančni znesek za kritje odhodkov, povezanih z EUAM RCA, za prvih šest mesecev po začetku veljavnosti tega sklepa je 7 100 000 EUR. Referenčni finančni znesek za vsa poznejša obdobja določi Svet.

               2.   Vsi odhodki se upravljajo v skladu s pravili in postopki, ki se uporabljajo za splošni proračun Unije. Fizične in pravne osebe lahko v postopku oddaje javnih naročil v okviru EUAM RCA sodelujejo brez omejitev. Poleg tega se za blago, ki ga kupi EUAM RCA, ne uporabljajo pravila o poreklu. Z odobritvijo Komisije lahko EUAM RCA z državami članicami, državo gostiteljico, sodelujočimi tretjimi državami in drugimi mednarodnimi akterji sklepa tehnične dogovore za uporabo opreme, storitev in prostorov za EUAM RCA.

               3.   EUAM RCA je odgovorna za izvajanje svojega proračuna. V ta namen EUAM RCA podpiše sporazum s Komisijo. Pri finančnih ureditvah se upoštevajo struktura poveljevanja, določena v členih 3, 4 in 5, ter operativne potrebe EUAM RCA.

               4.   EUAM RCA izčrpno poroča Komisiji v zvezi s finančnimi dejavnostmi, ki se izvajajo v okviru njunega sporazuma, Komisija pa jo pri tem nadzoruje.

               5.   Odhodki v zvezi z misijo EUAM RCA so upravičeni od datuma sprejetja tega sklepa.

            Člen 14
            Doslednost in usklajevanje odziva Unije

               1.   VP zagotovi, da je izvajanje tega sklepa usklajeno z zunanjim delovanjem Unije na splošno, tudi z razvojnimi programi Unije.

               2.   Vodja misije se brez poseganja v strukturo poveljevanja podrobno usklajuje z delegacijo Unije v Banguiju, da se zagotovi doslednost ukrepanja Unije v Srednjeafriški republiki.

               3.   Vodja misije se podrobno usklajuje z EUTM RCA, MINUSCA, UNPOL, Afriško unijo in po potrebi z drugimi mednarodnimi akterji.

            Člen 15
            Objava informacij

               1.   VP je pooblaščen, da tretjim državam, pridruženim temu sklepu, kot je ustrezno in ob upoštevanju potreb EUAM RCA, v skladu s Sklepom 2013/488/EU razkrije tajne podatke EU do stopnje „CONFIDENTIEL UE/EU CONFIDENTIAL“, zbrane za namene EUAM RCA.

               2.   V primeru konkretne in nujne operativne potrebe je VP prav tako pooblaščen, da državi gostiteljici v skladu s Sklepom 2013/488/EU razkrije vse tajne podatke EU do stopnje „RESTREINT UE/EU RESTRICTED“, zbrane za namene EUTM RCA. V ta namen se sklenejo dogovori med VP in pristojnimi organi države gostiteljice.

               3.   VP je pooblaščen, da tretjim državam, pridruženim temu sklepu, posreduje vse netajne dokumente EU v zvezi z razpravami Sveta o EUAM RCA, za katere v skladu s členom 6(1) Poslovnika Sveta (3) velja obveznost varovanja poslovne skrivnosti.

               4.   VP lahko pooblastila iz odstavkov 1 do 3 ter možnost sklepanja dogovorov iz odstavka 2 prenese na podrejene osebe, poveljnika civilne operacije in vodjo misije v skladu z oddelkom VII Priloge VI k Sklepu 2013/488/EU.

            Člen 16
            Začetek delovanja EUAM RCA

               1.   Misija začne delovati na podlagi sklepa Sveta na datum, ki ga priporoči poveljnik civilne operacije EUAM RCA, ko so vzpostavljene njene začetne operativne zmogljivosti.

               2.   Osrednja ekipa EUAM RCA pripravi vse, kar je potrebno, da se EUAM RCA omogoči, da doseže svojo začetno operativno zmogljivost.

            Člen 17
            Začetek veljavnosti in trajanje
            Ta sklep začne veljati na dan sprejetja.
            Preneha veljati 2 leti po začetku delovanja EUAM RCA.

            V Bruslju, 9. decembra 2019

                  Za Svet

                  Predsednik

               J. BORRELL FONTELLES

            (1)  Misija Evropske unije za vojaško usposabljanje v Srednjeafriški republiki, ustanovljena s Sklepom Sveta (SZVP) 2016/610 z dne 19. aprila 2016 o misiji Evropske unije za vojaško usposabljanje v okviru SVOP v Srednjeafriški republiki (EUTM RCA) (UL L 104, 20.4.2016, str. 21).

            (2)  Sklep Sveta 2013/488/EU z dne 23. septembra 2013 o varnostnih predpisih za varovanje tajnih podatkov EU (UL L 274, 15.10.2013, str. 1).

            (3)  Sklep Sveta 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).